তৃণমূলের রাজনীতি মূলত ‘দখলদারি রাজনীতি’! আক্রমণ শমীকের

ওয়েব ডেস্ক : এসআইআর শুনানি, প্রশাসনিক সিদ্ধান্ত ও রাজনৈতিক পরিস্থিতি সহ একাধিক ইস্যুতে তৃণমূল কংগ্রেসকে (TMC) আক্রমণ করলেন বঙ্গ বিজেপির সভাপতি শমীক ভট্টাচার্য (Samik Bhattacharya)। এদিন সাংবাদিক সম্মেলনে তিনি বলেছেন, তৃণমূলের রাজনীতি মূলত ‘দখলদারি রাজনীতি।’ তিনি বলেছেন, এসআইআর (SIR) নিয়ে রাজ্যের শাসকদলের তরফে যে সব দাবি করা হয়েছে, তার জবাব দেবে নির্বাচন কমিশনই।

মুখ্যমন্ত্রী মমতা বন্দ্যোপাধ্যায়কে (Mamata Banerjee) কটাক্ষ করে শমীক বলেন, ‘তিনি যখন রেলমন্ত্রী ছিলেন, তখন রেল ব্যবস্থাকে আইসিইউ-তে ঢুকিয়ে দিয়েছিলেন।’ এক সাংবাদিক তাঁকে প্রশ্ন করেছিলেন, মেট্রো প্রকল্পের সমস্ত পরিকল্পনার কৃতিত্ব নিয়েছেন রাজ্যের মুখ্যমন্ত্রী। তা নিয়ে শমীক এদিন ব্যঙ্গ করে বলেন, “হাওড়া ব্রিজেরও পরিকল্পনা ওনার, উনিই তৈরি করেছেন দাঁড়িয়ে থেকে”

আরও খবর : ‘দুর্গা অঙ্গন’ অনেক বড় হবে জগন্নাথ ধামের মতো, জানালেন মমতা

শমীকের আরও অভিযোগ, ‘মুখ্যমন্ত্রী যুক্তরাষ্ট্রীয় ব্যবস্থাকে কার্যত অস্বীকার করে যেভাবে সংবিধানকে চ্যালেঞ্জ করে চলেছেন, আমার মনে হয় সংবিধানেরও সহ্যের সীমা রয়েছে। এর পরে হয়তো কোনওদিন সংবিধান সংবিধানের ভাষায় কথা বলবে।’

আনুমানিক ২৬২ কোটি টাকা খরচে নিউটাউন বাস স্ট্যান্ডের বিপরীতে অ্যাকশন এরিয়া–ওয়ানে প্রায় ১৭ একরেরও বেশি জমিতে তৈরি হবে দুর্গা অঙ্গন। নিউটাউনে সোমবার ‘দুর্গা অঙ্গন’ (Durga Angan)-এর শিলান্যাস করেন মুখ্যমন্ত্রী মমতা বন্দ্যোপাধ্যায়। সেই দুর্গা মন্দিরের প্রসঙ্গ তুলে আক্রমণ করেন শমীক। তিনি বলেন, “শিল্পে জন্য যে জমি নেওয়া হয়েছিল, সেই শিল্পের জমিতে এবার দুর্গা পুজো হবে।” তবে এই প্রথম নয়, দীঘায় জগন্নাথ মন্দির তৈরি করা নিয়েও মমতাকে আক্রমণ করেছিল গেরুয়া শিবির (BJP)। কেন্দ্রীয় নেতৃত্বের প্রসঙ্গ টেনে শমীক দাবি করেন, এদের (প্রধানমন্ত্রী নরেন্দ্র মোদি ও স্বরাষ্ট্রমন্ত্রী অমিত শাহ) দেখলেই তৃণমূলের “হাড়ের মধ্যে শীত ঢুকে যায়।”

তাঁকে প্রশ্ন করা হয়েছিল, মতুয়াদের বিভ্রান্তি এখনও কাটেনি, যে তারা আদৌ সিএএ-তে আবেদন করে ভোটার তালিকায় নাম তুলে পারবেন কি না? এ নিয়ে বিজেপি রাজ্যসভাপতি বলেন, মতুয়ারা হৈ হৈ করে ভোট দিয়ে তৃণমূলকে হারাবে। তবে মতুয়াদের নাম ভোটার লিস্টে উঠবে কি না সে বিষয়ে কোনও উত্তর দিতে পারলেন না রাজ্য বিজেপি সভাপতি।