ক্ষমতায় এলে BJP-র মুখ্যমন্ত্রী কে? শুভেন্দু নয়, দিল্লির পছন্দ অন্য কেউ!

ওয়েব ডেস্ক: পশ্চিমবঙ্গে বিজেপি (BJP) ক্ষমতায় এলে মুখ্যমন্ত্রী (Chief Minister) কে হবেন—এই প্রশ্ন ঘিরেই এখন জোর জল্পনা গেরুয়া শিবিরে। বিরোধী দলনেতা শুভেন্দু অধিকারীর (Suvendu Adhikari) নাম স্বাভাবিকভাবেই প্রথম সারিতে থাকলেও, দিল্লি থেকে মিলছে ভিন্ন ইঙ্গিত—এমনটাই দাবি দলীয় সূত্রের।

সূত্রের খবর, সম্প্রতি শুভেন্দু অধিকারী রাজ্যের বিজেপি সাংসদদের মধ্যে তাঁর ঘনিষ্ঠ চার জনের সঙ্গে একাধিক বৈঠক করেন। সেই বৈঠকে তিনি দিল্লিতে কেন্দ্রীয় নেতৃত্বের কাছে তাঁর নাম মুখ্যমন্ত্রী পদপ্রার্থী হিসেবে তুলে ধরার অনুরোধ জানান। তবে সূত্রের দাবি, সেই উদ্যোগে বিশেষ সাড়া মেলেনি।

আরও পড়ুন: নীতিন নবীনের সভার আগে প্রচারে মোনালি! বিতর্ক BJP–র অন্দরেই

দলীয় সূত্র জানাচ্ছে, স্বরাষ্ট্রমন্ত্রী নাকি সরাসরি জানিয়ে দেন, নির্বাচনের পরেই মুখ্যমন্ত্রীর নাম চূড়ান্ত হবে। বিজেপির রীতি অনুযায়ী, মুখ্যমন্ত্রী মুখ নয়, প্রধানমন্ত্রীকে সামনে রেখেই নির্বাচনী লড়াই হয়, পশ্চিমবঙ্গেও তার ব্যতিক্রম হবে না।

সূত্রের দাবি, বৈঠকের সময় কোনও এক সাংসদ উত্তরপ্রদেশের মুখ্যমন্ত্রী যোগী আদিত্যনাথের উদাহরণ তুলে ধরে বলেন, যোগীর নাম সামনে রেখে যেমন ভোট হয়েছে, তেমন মডেল কি বাংলায় প্রয়োগ করা যায় না? জবাবে স্বরাষ্ট্রমন্ত্রী জানান, যোগীর মতো স্বচ্ছ ভাবমূর্তি এবং গ্রহণযোগ্যতা রয়েছে, এমন কেউ যদি বাংলার বিজেপিতে থাকেন, তাঁর নাম জানানো হোক। দল সেই বিষয়টি বিবেচনা করবে।

এর পরেই বিজেপির অন্দরমহলে নতুন করে প্রশ্ন উঠতে শুরু করেছে, দল যদি সত্যিই ক্ষমতায় আসে, তবে কি মুখ্যমন্ত্রী পদ শুভেন্দু অধিকারীর নাগালের বাইরে থেকেই যাবে? নাকি শেষ মুহূর্তে সমীকরণ বদলাবে?